# ▌ ЗАДАЦИ ПОПИСИВАЧА И ПРОЦЕДУРА ЗА ЊИХОВ ИЗБОР

Попис становништва, домаћинстава и станова у Републици Србији спроводи се **у периоду од 1. до 31. октобра 2022. године**, у складу са Законом о попису становништва, домаћинстава и станова 2022. године („Службени гласник РС“, бр. 9/2020 и 35/2021).

За пријављивање кандидата за пописиваче расписује се јавни позив.

За сваку општину/град, у зависности од њене величине и броја пописних кругова, ангажује се одговарајући број пописивача. Списак општина/градова са потребним бројем кандидата за обуку можете видети – **овде**.

## ОСНОВНИ ЗАДАЦИ ПОПИСИВАЧА

* + - * Похађање петодневне обуке у периоду **од 29. августa до 16. септембрa 2022. године** (према распореду Пописне комисије), и детаљно упознавање са *Водичем за пописиваче* и радом у апликацији за прикупљање података;
* Обилазак терена са инструктором пре почетка пописивања;
* Пописивање свих јединица пописа (лица, домаћинстава, станова) методом интервјуа, уз коришћење преносивих рачунара (лаптопова) за унос података у електронске упитнике;
* Обављање других послова, по налогу инструктора или пописне комисије.

## ОПШТИ УСЛОВИ КОЈЕ КАНДИДАТ ТРЕБА ДА ИСПУНИ

* држављанство Републике Србије;
* пребивалиште или пријављено боравиште у Републици Србији;
* најмање 18 година старости у тренутку попуњавања пријаве;
* стечено најмање трогодишње средње образовање;
* да кандидат није осуђиван, да против кандидата није покренута истрага и да се против њега не води кривични поступак.

## ПОСЕБНИ УСЛОВИ КОЈЕ КАНДИДАТ ТРЕБА ДА ИСПУНИ

* познавање рада на рачунару (MS Office, интернет) – предвиђено је тестирање кандидата;
* могућност приступа интернету током периода ангажовања.

## ПЕРИОД АНГАЖОВАЊА

Пописивачи се ангажују **за период** од 23. септембра до 31. октобра 2022. године.

Напомена: у време обиласка терена пред попис и током теренске реализације Пописа, прерасподела радног времена врши се у складу са Планом активности и може укључивати и рад викендом.

## ВРСТА УГОВОРА

Са изабраним кандидатима, у зависности од њиховог радног статуса, закључује се:

* **Уговор о обављању привремених и повремених послова** (незапослена лица, запослена лица са непуним радним временом, **старосни** пензионери) или
* **Уговор о допунском раду** (лица запослена са пуним радним временом код другог послодавца).

ВАЖНА НАПОМЕНА:Завод није одговоран за евентуални губитак или промену права радно ангажованог лица до које може доћи услед промене његовог радноправног статуса и остваривања накнаде за рад (нпр: обустављање исплате породичне пензије, накнаде за случај незапослености и сл.).

## ПОСТУПАК ИЗБОРА КАНДИДАТА ЗА ОБУКУ

Кандидати се могу пријавити за рад само на територији општине/града у којем имају пријављено пребивалиште или боравиште.

Изузетно, студенти који се школују ван места становања могу се пријавити за рад у својој општини/граду или у општини/граду у којем привремено живе током студија.

Кандидати се пријављују искључиво попуњавањем **електронске пријаве**, која је активна **од петка 22. јула** (од 7.00 часова) **до петка 5. августа 2022. године** (до 20.00 часова).

Кандидат може да попуни само једну пријаву.

Кандидати се, по пријави, бодују према следећим критеријумима:

1) Највиша завршена школа

* основне академске студије (240 ЕСПБ) или специјалистичке струковне студије (180+60 ЕСПБ); мастер академске или мастер струковне студије; основне (дипломске) студије у трајању од четири до шест година (по старом програму); интегрисане академске студије (медицина, стоматологија, ветерина, фармација); специјалистичке академске студије после мастера или магистарске студије (по старом програму); докторске студије – **7 бодова;**
* основне академске или основне струковне студије (180 ЕСПБ) – **6 бодова;**
* виша школа или први степен факултата (по старом програму) – **5 бодова;**
* средња четворогодишња стручна школа, гимназија, специјализација после средње школе, школа за ВКВ раднике – **4 бода;**
* средња трогодишња стручна школа – **2 бода**.

2) Радни статус у тренутку пријаве

* незапослено лице (лице пријављено Националној служби за запошљавање, студент који није радно ангажован, лице које није у радном односу, а нема решење о пензији) – **8 бодова**;
* лице које је радно ангажовано по основу уговора о обављању привремених и повремених послова, а чији уговор истиче најкасније 15. септембра 2022. године – **8 бодова;**
* корисник **старосне** пензије[[1]](#footnote-1) – **5 бодова**;
* запослено лице са непуним радним временом – **2 бода**;
* запослено лице са пуним радним временом код другог послодавца – **1 бод**.

3) Искуство из пописа и/или из других статистичких истраживања Завода у последњих пет година

* без искуства – **0 бодова;**
* лица која су учествовала у Попису становништва, домаћинстава и станова 2011. и/или у Попису пољопривреде 2012. (инструктори и пописивачи) – **2 бодa**;
* лица која су учествовала у Пробном попису становништва 2019. и/или другим статистичким истраживањима Завода у последњих пет година (инструктори, пописивачи и анкетари) – **4 бода**.

Максималан број бодова које кандидат може да оствари по пријави је **21** (највиша завршена школа – 7, радни статус – 8, искуство – 6 бодова)

## НАПОМЕНА:Завод врши проверу навода кандидата да је учествовао у пописима и/или другим статистичким истраживањима Завода као инструктор, пописивач или анкетар. Уколико се установи да су наводи нетачни, кандидату неће бити додељени бодови за искуство.

## ОБЈАВЉИВАЊЕ РАНГ-ЛИСТЕ ПРИЈАВЉЕНИХ КАНДИДАТА ЗА ПОПИСИВАЧЕ

По истеку рока за пријављивање, кандидати се рангирају на основу податка о насељеном месту становања и броја остварених бодова по пријави.

**Ранг-листа пријављених кандидата за пописиваче,** по општинама/градовима и насељеним местима, објављује се **10. августа 2022. године** (у 16.00 часова) на веб-сајтовима Завода [stat.gov.rs](http://www.stat.gov.rs) и [popis2022.stat.gov.rs](http://www.popis2022.stat.gov.rs). За кандидате који се позивају на тестирање познавања рада на рачунару биће објављено време и место тестирања.

ПРЕДАЈА ДОКУМЕНТАЦИЈЕ И ТЕСТИРАЊЕ ПОЗНАВАЊА РАДА НА РАЧУНАРУ

Предаја документације и тестирање познавања рада на рачунару обавља се у периоду **13–19. августа 2022. године**, према распореду Пописне комисије**.**

## ДОКУМЕНТАЦИЈА КОЈУ ЈЕ ПОТРЕБНО ПРЕДАТИ ПРИЛИКОМ ДОЛАСКА НА ТЕСТИРАЊЕ:

* фотокопија личне карте, односно очитана лична карта или фотокопија пасоша;
* фотокопија дипломе (или потврда образовне установе) о стеченој стручној спреми и оригинал на увид;
* уверење о некажњавању (издаје МУП – не старије од 6 месеци);
* уверење да се против кандидата не води кривични поступак и да није покренута истрага (издају основни судови – не старије од 6 месеци).

За незапослене кандидате:

* потврда Националне службе за запошљавање, којом се доказује да је кандидат, у тренутку пријаве, на њиховој евиденцији (потврду је потребно извадити након попуњавања пријаве или најкасније до дана предаје документације), или
* потврда из надлежне филијале фонда ПИО, да кандидату у тренутку пријаве не тече стаж осигурања. Ову потврду доносе студенти и друга лица која нису радно ангажована али нису пријављена Националној служби за запошљавање;
* фотокопија важећег уговора о обављању привремених и повремених послова (за лица која обављају привремене и повремене послове);
* уверење/потврда/други доказ о студирању (за студенте који нису радно ангажовани).

За старосне пензионере:

* фотокопија последњег пензионог чека, или
* фотокопија решења о пензији

За запослене са непуним радним временом:

* фотокопија важећег уговора или потврда послодавца (са наведеном дужином трајања радног времена)

За запослене са пуним радним временом:

* фотокопија важећег уговора или потврда послодавца о заснивању радног односа са пуним радним временом.

**НАПОМЕНЕ:**

**1.** Сва лица запослена у органима државне управе, аутономне покрајине или јединицама локалне самоуправе у обавези су да прибаве писмену **Сагласност руководиоца/послодавца за додатни рад ван радног времена код другог послодавца** и приликом доласка на тестирање исту доставе у оригиналу.

**2**. Јавни функционер, чија јавна функција захтева рад са пуним радним временом или стални рад, да би учествовао у изборном поступку за пописивача у Попису 2022, поред остале документације, доставља и позитивно мишљење органа који га је изабрао, поставио или именовао на јавну функцију.

Уколико је кандидат у моменту пријаве био радно ангажован по основу *Уговора о обављању привремених и повремених послова* (који истиче најкасније до **15. септембра 2022. године**), потребно је да приликом доласка на тестирање донесе фотокопију важећег уговора, а најкасније до **20. септембра 2022**. **године** достави потврду од Националне службе за запошљавање или ПИО фонда да је незапослен, односно да је престао да му тече стаж осигурања.

Ако се увидом у документацију установи да је кандидат у пријави навео нетачне податке, број бодова ће бити коригован и кандидат ће поново бити рангиран. У случају да је остварио мањи број бодова од кандидата који је рангиран као последњи на списку кандидата позваних на тестирање, кандидат може бити искључен из даљег изборног поступка.

Уколико кандидат не преда тражену документацију, или се увидом у тражена документа установи да не испуњава предвиђене опште услове, искључује се из даљег изборног поступка.

## ТЕСТИРАЊЕ ПОЗНАВАЊА РАДА НА РАЧУНАРУ

Тестирање се спроводи преко веб-апликације за тестирање кандидата. Тест се састоји од 10 питања и практичног задатка. Максималан број бодова које кандидат може да оствари на тесту је **26.**

Кандидат је у обавези да заврши тест за 15 минута. По завршетку теста кандидат добија информацију о укупном броју остварених бодова, односно информацију да ли је положио или није положио тест. Сматра се да је кандидат положио тест ако оствари 13 или више бодова.

## ПРЕЛИМИНАРНА ЛИСТА КАНДИДАТА КОЈИ СЕ ПОЗИВАЈУ НА ОБУКУ

*Прелиминарна листа кандидата који се позивају на обуку* се формира на основу укупног броја бодова остварених по пријави (након провере искуства) и бодова које је кандидат остварио на тесту.

Максималан број бодова које кандидат може да оствари је **47**.

**У случају да кандидати остваре исти укупан број бодова, предност на ранг-листи имаће (редом како је наведено) кандидат који је:**

1. остварио већи број бодова на тестирању;
2. остварио већи број бодова по основу искуства у пописима и/или другим статистичким истраживањима Завода;
3. остварио већи број бодова по основу радног статуса;
4. остварио већи број бодова по основу образовања;
5. изјавио да има могућност коришћења аутомобила за рад у Попису.

Ако су кандидати изједначени и према наведеним критеријумима, предност се даје кандидату са мањим редним бројем пријаве.

Прелиминарна листа објављује се **20. августа 2022. године** (у 16.00 часова),навеб-сајтовима Завода и [popis2022.stat.gov.rs](http://www.popis2022.stat.gov.rs).

## ПРИГОВОР

Право на улагање приговора на Прелиминарну листу кандидата који се позивају на обуку имају сви кандидати који су учествовали у изборном поступку.

Рок за улагање приговора на Прелиминарну листу је 21. август 2022. године до 16.00 часова.

Приговор се може поднети Пописној комисији општине/града за који је кандидат конкурисао, искључиво путем електронске поште, на адресу која ће бити објављена уз Прелиминарну листу.

Приговори ће бити размотрени најкасније до 22. августа 2022. године до 16.00 часова.

Кандитати који уложе приговор одговор ће добити путем електронске поште, на адресу са које су уложили приговор.

Кандидати који нису задовољни одговором Пописне комисије на приговор могу уложити жалбу Републичком заводу за статистику, најкасније до 23. августа 2022. године до 16.00 часова, искључиво путем електронске поште на адресу pravnapopis@stat.gov.rs.

У разматрање од стране Републичког завода за статистику биће узете искључиво образложене жалбе, са основним подацима о подносиоцу жалбе (име и презиме, редни број пријаве, назив општине/града за који се кандидат пријавио на Јавни позив), уз које буду достављени следећи документи:

* приговор поднет надлежној Пописној комисији;
* одговор Пописне комисије на приговор.

Жалбе ће бити размотрене најкасније до 26. августа 2022. године до 8.00 часова.

Кандидати који уложе жалбу одговор ће добити путем електронске поште, на адресу са које су уложили жалбу.

## КОНАЧНА ЛИСТА КАНДИДАТА КОЈИ СЕ ПОЗИВАЈУ НА ОБУКУ

Коначна листа кандидата који се позивају на обуку објављује се **26. августа 2022. године** (у 16.00 часова), навеб-сајтовима Завода [stat.gov.rs](http://stat.gov.rs) и [popis2022.stat.gov.rs](http://www.popis2022.stat.gov.rs).

Петодневна обука кандидата за пописиваче организује се у свакој општини/граду на једном или на вуше пунктова за обуку, у терминима које одреди Пописна комисија.

## РОКОВНИК

|  |  |
| --- | --- |
| Активности | Рок за реализацију |
| Пријављивање кандидата | 22. јул – 5. август  |
| Објављивање *Ранг-листе пријављених кандидата за пописиваче*  | 10. август, у 16.00 часова |
| Предаја документације и тестирање рада на рачунару  | 13–19. август |
| Објављивање *Прелиминарне листе изабраних кандидата за обуку* | 20. август, у 16.00 часова |
| Рок за приговор кандидата надлежној Пописној комисији | 21. август, до 16.00 часова |
| Разматрање приговора, одговор на приговор | 22. август, до 16.00 часова |
| Рок за жалбу кандидата | 23. август, до 16.00 часова |
| Разматрање жалбе, одговор на жалбу | 26. август, до 8.00 часова |
| Објављивање *Коначне листе кандидата који се позивају на обуку* | 26. август, у 16.00 часова |
| Обука кандидата за инструкторе (петодневна) | 29. август – 16. септембар |
| Објављивање коначног списка изабраних пописивача | 20. септембар |
| Потписивање уговора са пописивачима | 22 – 23. септембар |

1. Са корисником инвалидске пензије не може се закључити Уговор о обављању привремених и повремених послова. Кориснику породичне пензије који стекне својство осигураника, склапањем уговора о обављању привремених и повремених послова може бити обустављена исплата породичне пензије за време трајања уговора, у складу са чланом 117. Закона о пензијском и инвалидском осигурању („Службени гласник РС” бр. 34/03, 64/04 –Одлука  УС РС, 84/04 - др. закон, 85/05, 101/05 – др. закон, 63/06 -Одлука  УС РС, 5/09, 107/09, 101/10, 93/12, 62/13, 108/13, 75/14, 142/14, 73/18, 46/19-Одлука УС РС, 86/19 и 62/21). [↑](#footnote-ref-1)